William Marrion Branham
Store norske leksikon,Religion og filosofi,Religioner og livssyn,Nyreligiøsitet,Nyreligiøse bevegelser
William Marrion Branham var en amerikansk helbredelsespredikant med bakgrunn i en radikal fløy av Pinsevennene, den såkalte Jesus Only-retningen. Tilhengerne betraktet ham som «endetidens budbærer», og hevdet å se en lysglorie over hans hode. Han stilte diagnoser ved å kjenne på vibrasjoner mens han tok folk i hånden, og forkynte at mennesket skulle bli friskt og syndefritt gjennom rett tro og bønn. Under norgesbesøket 1950 nedla Helsedirektoratet forbud mot hans helbredelsesforkynnelse, til stor bestyrtelse blant hans tilhengere. Besøket gav avgjørende inspirasjon til flere norske predikanter, blant annet Aage Samuelsen.
Tilhengere finnes over hele verden. De forkaster tradisjonell treenighetslære. Dåp skjer kun i Jesu Kristi navn, ikke i Faderens, Sønnens og Åndens navn.William Marrion Branhams sønner Joseph Branham (født i 1955) og Billy Paul Branham (født i 1935) har ledet bevegelsen faren grunnla videre gjennom organisasjonen Voice of God Recordings. I Norge har bevegelsen etter hvert utviklet seg til noen lokale menigheter, blant annet i Moss, Sarpsborg, Skien, Oslo og Kristiansand. Noen kaller sin bevegelse for Det talte ord, andre kaller den for Endetidens Budskap. Les mer i Store norske leksikon under treenigheten Jesus Eksterne lenker Branham-bevegelsens hjemmeside